CELEX: 32014D0040
Language: fi
Date: 2014-01-28 00:00:00
Title: Neuvoston täytäntöönpanopäätös 2014/40/YUTP, annettu 28 päivänä tammikuuta 2014 , Sudaniin ja Etelä-Sudaniin kohdistettavista rajoittavista toimenpiteistä annetun päätöksen 2011/423/YUTP täytäntöönpanosta

29.1.2014   
            
            
               FI
            
            
               Euroopan unionin virallinen lehti
            
            
               L 26/38
            
         
      NEUVOSTON TÄYTÄNTÖÖNPANOPÄÄTÖS 2014/40/YUTP,
   annettu 28 päivänä tammikuuta 2014,
   Sudaniin ja Etelä-Sudaniin kohdistettavista rajoittavista toimenpiteistä annetun päätöksen 2011/423/YUTP täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 31 artiklan 2 kohdan,
   ottaa huomioon Sudaniin ja Etelä-Sudaniin kohdistettavista rajoittavista toimenpiteistä 18 päivänä heinäkuuta 2011 annetun neuvoston päätöksen 2011/423/YUTP (1) ja erityisesti sen 6 artiklan,
   sekä katsoo seuraavaa:
   
               (1)
            
            
               Neuvosto hyväksyi 18 päivänä heinäkuuta 2011 päätöksen 2011/423/YUTP, jolla pantiin täytäntöön YK:n turvallisuusneuvoston päätöslauselma 1591 (2005), jäljempänä ’päätöslauselma 1591 (2005)’, jossa vahvistetaan luettelo henkilöistä, joita koskee matkustuskielto ja varojen jäädyttäminen.
            
         
               (2)
            
            
               Päätöslauselman 1591 (2005) 3 kohdan nojalla perustettu pakotekomitea on 11 päivänä maaliskuuta ja 4 päivänä syyskuuta 2013 muuttanut mainittua luetteloa ja lisännyt lisätietoja perusteista luetteloon merkitsemiselle.
            
         
               (3)
            
            
               Päätöksen 2011/423/YUTP liite olisi sen vuoksi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2011/423/YUTP liite tämän päätöksen liitteessä olevalla liitteellä.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 28 päivänä tammikuuta 2014.
      
         
            Neuvoston puolesta
         
         
            Puheenjohtaja
         
         G. STOURNARAS
         
      
   
   
      (1)  EUVL L 188, 19.7.2011, s. 20.
   
      LIITE
      
         
            ”LIITE
            
               LUETTELO 1 JA 3 ARTIKLASSA TARKOITETUISTA HENKILÖISTÄ JA YHTEISÖISTÄ
            
            
                        1.
                     
                     
                        
                           Sukunimi ja etunimi/etunimet: ELHASSAN, Gaffar Mohammed
                        (alias Gaffar Mohmed ELHASSAN)
                        
                           Syntymäaika:24. kesäkuuta 1952. Osoite: Asuinpaikka El Waha, Omdurman, Sudan. Henkilötunnus: Sotaveteraanin henkilökortin nro: 4302. Muita tietoja: a) Kenraalimajuri ja Sudanin asevoimien (Sudanese Armed Forces, SAF) läntisen sotilasalueen komentaja. b) Jäänyt eläkkeelle Sudanin armeijasta. YK merkinnyt luetteloon: 25. huhtikuuta 2006.
                        Lisätietoja, jotka on saatu pakotekomitean toimittamasta selostuksesta luetteloon merkitsemisen perusteiksi:
                        Asiantuntijaryhmä raportoi kenraalimajuri Gaffar Mohammed ELHASSANin todenneen sille, että toimiessaan läntisen sotilasalueen komentajana hänen suorassa operatiivisessa johdossaan (ensisijaisesti taktinen johto) olivat kaikki Sudanin asevoimien osat Darfurissa. ELHASSAN toimi läntisen sotilasalueen komentajana marraskuusta 2004 (arvio) alkuvuoteen 2006 asti. Asiantuntijaryhmän tietojen mukaan ELHASSAN oli vastuussa turvallisuusneuvoston päätöslauselman 1591 7 kohdan rikkomisesta, koska hän silloisessa asemassaan pyysi (Khartumista) ja antoi luvan (29. maaliskuuta 2005 alkaen) siirtää sotilaskalustoa Darfuriin ilman 1591-komitean hyväksyntää. ELHASSAN myönsi asiantuntijaryhmälle itse, että Darfuriin siirrettiin Sudanin muista osista ilma-aluksia, niiden moottoreita ja muuta sotilaskalustoa vuoden 2005 maaliskuun 29. päivän ja joulukuun välisenä aikana. Hän kertoi asiantuntijaryhmälle esimerkiksi, että kaksi Mi-24-rynnäkköhelikopteria tuotiin laittomasti Darfuriin 18.–21. syyskuuta 2005.
                        On myös perusteltuja syitä uskoa, että ELHASSAN läntisen sotilasalueen komentajana oli suoraan vastuussa luvan antamisesta hyökkäyksinä pidettäviin sotilaallisiin lentoihin Abu Hamran ympäristössä 23. ja 24. heinäkuuta 2005 sekä Jebel Moonin alueella Länsi-Darfurissa 19. marraskuuta 2005. Mi-24-rynnäkköhelikopterit osallistuivat kumpaankin operaatioon, ja niiden ilmoitettiin avanneen tulen molemmilla kerroilla. Asiantuntijaryhmä raportoi ELHASSANin todenneen ryhmälle, että hän itse läntisen sotilasalueen komentajan ominaisuudessa hyväksyi ilmatukea koskevat pyynnöt ja muut ilmaoperaatiot. (Ks. asiantuntijaryhmän raportti, S/2006/65, kohdat 266–269.) Näillä toimilla kenraalimajuri Gaffar Mohammed ELHASSAN on rikkonut turvallisuusneuvoston päätöslauselman 1591 asiaa koskevia määräyksiä. Näin ollen hänen kohdallaan täyttyvät edellytykset sille, että komitea sisällyttää hänet pakoteluetteloon.
                     
                  
                        2.
                     
                     
                        
                           Sukunimi ja etunimi/etunimet: HILAL, (Sheikh) Musa.
                        
                           Muita tietoja: a) Jalul-heimon päällikkö Pohjois-Darfurissa. b) Sudanin kansalliskokouksen jäsen. c) Sudanin presidentin vuonna 2008 nimittämä liittovaltioasioista vastaavan ministeriön erityisneuvonantaja. YK merkinnyt luetteloon: 25. huhtikuuta 2006.
                        Lisätietoja, jotka on saatu pakotekomitean toimittamasta selostuksesta luetteloon merkitsemisen perusteiksi:
                        Human Rights Watch ilmoittaa tiedonannossaan, että heillä on 13. helmikuuta 2004 päivätty tiedote Pohjois-Darfurin paikalliselta hallintovirastolta. Tiedotteessa annetaan ”alueen turvallisuusyksiköille” käsky ”sallia mujahidin-taistelijoiden toimet ja Sheikh Musa HILALIN komentamien vapaaehtoisten etenemisen [Pohjois-Darfurin] alueelle sekä näiden perustarpeiden varmistamisen”. 400 arabimiliisiä hyökkäsi 28. syyskuuta 2005 Aro Sharrow’n kylään (myös sen pakolaisleiriin) sekä Achon ja Gozmenan kyliin Länsi-Darfurissa. Uskomme myös, että Musa HILAL oli paikan päällä Aro Sharrow’n pakolaisleiriin kohdistuneen hyökkäyksen aikana. Hänen poikansa oli saanut surmansa Sudanin vapautusarmeijan (Sudanese Liberation Army, SLA) hyökätessä Shareiaan, joten hän oli nyt toteuttamassa henkilökohtaista verikostoa. On perusteltuja syitä uskoa, että heimon päällikkönä hän oli suoraan vastuussa näistä teoista ja on vastuussa kansainvälisen humanitaarisen oikeuden ja ihmisoikeuksien loukkauksista ja muista julmuuksista.
                     
                  
                        3.
                     
                     
                        
                           Sukunimi ja etunimi/etunimet: SHARIF, Adam Yacub
                        (alias a) Adam Yacub Shant, b) Adam Yacoub).
                        
                           Syntymäaika: noin 1976. Muita tietoja: a) Sudanin vapautusarmeijan (Sudanese Liberation Army, SLA) komentaja. b) Ilmoitettu kuolleen 7. kesäkuuta 2012. YK merkinnyt luetteloon: 25. huhtikuuta 2006.
                        Lisätietoja, jotka on saatu pakotekomitean toimittamasta selostuksesta luetteloon merkitsemisen perusteiksi:
                        Adam Yacub Shantin alaiset SLA:n sotilaat rikkoivat tulitaukosopimusta hyökkäämällä 23. heinäkuuta 2005 Sudanin hallituksen sotilasosaston saattaman kuorma-autosaattueen kimppuun lähellä Abu Hamraa Pohjois-Darfurissa ja surmaamalla kolme sotilasta. Hyökkäyksen jälkeen hallituksen sota-aseet ja ampumatarvikkeet ryöstettiin. Asiantuntijaryhmällä on tietoja, jotka vahvistavat, että SLA:n sotilaiden hyökkäys todella tapahtui ja että se oli selvästi järjestetty ja suunniteltu hyvin etukäteen. Tämän vuoksi on perusteltua olettaa, kuten asiantuntijaryhmä totesi, että alueella SLA:n komentajana toiminut Shant tiesi hyökkäyksestä ja hyväksyi sen tai antoi käskyn hyökätä. Näin ollen hän on suoraan vastuussa hyökkäyksestä ja täyttää luetteloon merkitsemisen edellytykset.
                     
                  
                        4.
                     
                     
                        
                           Sukunimi ja etunimi/etunimet: BAREY Gabril Abdul Kareem
                        (alias a) Kenraali Gibril Abdul Kareem BAREY, b) ”Tek”).
                        
                           Osoite: Asuinpaikka Tine, Sudanin puolella Tšadin rajaa. Muita tietoja: Kansallisen uudistus- ja kehitysliikkeen (National Movement for Reform and Development, NMRD) komentaja. YK merkinnyt luetteloon: 25. huhtikuuta 2006.
                        Lisätietoja, jotka on saatu pakotekomitean toimittamasta selostuksesta luetteloon merkitsemisen perusteiksi:
                        BAREY on vastuussa Sudanissa toteutettavan Afrikan unionin operaation (AMIS) henkilöstön jäsenten sieppaamisesta Darfurissa lokakuussa 2005. BAREY yrittää avoimesti estää AMIS-operaation toiminnan pelottelemalla; hän uhkasi esimerkiksi ampua alas Afrikan unionin (AU) helikopterit Jebel Moonin alueella marraskuussa 2005. Tällaisilla toimilla BAREY on selkeästi rikkonut turvallisuusneuvoston päätöslauselmaa 1591 vaarantamalla Darfurin vakauden; näin ollen hänen kohdallaan täyttyvät edellytykset sille, että komitea sisällyttää hänet pakoteluetteloon.”